Folketing
2004-04-13

Jeg synes, at et naturligt spørgsmål, som jeg tit har stillet mig selv, er: Hvorfor lader Rusland simpelt hen ikke Tjetjenien gå? Hvorfor ikke koble dem fra? Der er jo det at sige til det, at mellem de to tjetjenske krige, altså mellem 1996 og 1999, var Tjetjenien faktisk noget nær selvstændigt, men det gik ikke på grund af en indædt islamisk fundamentalisme, og fordi risikoen ligger i, at der er olieledninger i området, som er et oplagt sabotagemål. Jeg vil sige, at det værste, der overhovedet kan ske - og jeg synes perspektiverne er utrolig dystre - er, at det går på samme måde som i Afghanistan, at det hele ender med stridende klaner, og at det betyder, at så overtager Osama bin Laden simpelt hen magten. Det her er en ordførertale uden nogen konklusion. Jeg er ikke i stand til at udpege engle eller djævle. Jeg er ikke engang i stand til at give udenrigsministeren en enkelt staldfidus med hensyn til, hvordan han lige med et snuptag løser det der problem.